input: ΚΑΝΟΝΙΣΜΌΣ (ΕΕ) αριθ. 1202/2013 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
  της 20ής Νοεμβρίου 2013
  για την τροποποίηση του κανονισμού (ΕΚ) αριθ. 1215/2009 όσον αφορά τις δασμολογικές ποσοστώσεις για τον οίνο
  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
  Έχοντας υπόψη την πρόταση της Ευρωπαϊκής Επιτροπής,
  Κατόπιν διαβίβασης του σχεδίου νομοθετικής πράξης στα εθνικά κοινοβούλια,
  Αποφασίζοντας σύμφωνα με τη συνήθη νομοθετική διαδικασία (1),
  Εκτιμώντας τα ακόλουθα:
  (1)
  Από το 2000 και εφεξής, η Ένωση έχει χορηγήσει απεριόριστη αδασμολόγητη πρόσβαση στην αγορά της Ένωσης, για όλα σχεδόν τα προϊόντα, καταγωγής χωρών των Δυτικών Βαλκανίων. Επί του παρόντος, το σύστημα αυτό προβλέπεται από τον κανονισμό (ΕΚ) αριθ. 1215/2009 του Συμβουλίου (2).
  (2)
  Όλες οι χώρες των Δυτικών Βαλκανίων επωφελούνται από προτιμησιακές εμπορικές ρυθμίσεις, συμπεριλαμβανομένων των μεμονωμένων δασμολογικών ποσοστώσεων, στο πλαίσιο των συμφωνιών σταθεροποίησης και σύνδεσης ή των ενδιάμεσων συμφωνιών για το εμπόριο και τα συναφή με το εμπόριο θέματα, οι οποίες έχουν συναφθεί με τις εν λόγω χώρες, με εξαίρεση το Κοσσυφοπέδιο (3).
  (3)
  Ο κανονισμός (ΕΚ) αριθ. 1215/2009 παραχώρησε μια γενική δασμολογική ποσόστωση για 50 000 hl οίνου, με βάση την αρχή της χρονικής προτεραιότητας για όλους τους δικαιούχους, με την επιφύλαξη της εξάντλησης των μεμονωμένων δασμολογικών ποσοστώσεων που παραχωρούνται στο πλαίσιο των συμφωνιών σταθεροποίησης και σύνδεσης ή των ενδιάμεσων συμφωνιών.
  (4)
  Μια σταθερή πρόσβαση στην αγορά της Ένωσης είναι αναγκαία για την κοινωνικο-οικονομική ανάπτυξη του Κοσσυφοπεδίου, το οποίο έχει αποδείξει την ικανότητά του να εξάγει οίνο. Ελλείψει μιας μεμονωμένης δασμολογικής ποσόστωσης, οι παραγωγοί οίνου του Κοσσυφοπεδίου δεν διαθέτουν την αναγκαία προβλεψιμότητα για τις εξαγωγές τους.
  (5)
  Είναι σκόπιμο να παραχωρηθεί μια μεμονωμένη ετήσια δασμολογική ποσόστωση για 20 000 hl οίνου εξαγόμενου από το Κοσσυφοπέδιο στην Ένωση και να μειωθεί αναλόγως η γενική ετήσια δασμολογική ποσόστωση οίνου που διατίθεται για όλους τους δικαιούχους από 50 000 hl σε 30 000 hl.
  (6)
  Η κατανομή μιας μεμονωμένης δασμολογικής ποσόστωσης επιτυγχάνεται με το κλείσιμο της υφιστάμενης συνολικής δασμολογικής ποσόστωσης και το άνοιγμα δύο νέων, των οποίων ο συνολικός όγκος είναι ισοδύναμος με τον όγκο της δασμολογικής ποσόστωσης που κλείνει.
  (7)
  Είναι επίσης σκόπιμο να εισαχθεί μηχανισμός με τον οποίο να αποφεύγεται η νομική αβεβαιότητα όσον αφορά τις δασμολογικές ποσοστώσεις που διατίθενται κατά την ημερομηνία έναρξης ισχύος του παρόντος κανονισμού και να αποφευχθεί το ενδεχόμενο ο συνολικός όγκος της παραχώρησης να υπερβαίνει τα 50 000 hl.
  (8)
  Καθώς ο συνολικός όγκος των παραχωρήσεων δεν τροποποιείται, ο παρών κανονισμός δεν επηρεάζει τον αμπελοοινικό τομέα της Ένωσης. Οι ειδικές παραχωρήσεις που προβλέπονται στις συμφωνίες σταθεροποίησης και σύνδεσης ή στις ενδιάμεσες συμφωνίες επίσης δεν επηρεάζονται από τον παρόντα κανονισμό.
  (9)
  Ο παρών κανονισμός δεν επηρεάζει τις υποχρεώσεις της Ένωσης στο πλαίσιο του Παγκόσμιου Οργανισμού Εμπορίου (ΠΟΕ) και δεν χρειάζεται να τύχει παρέκκλισης από τον ΠΟΕ.
  (10)
  Ο κανονισμός (ΕΚ) αριθ. 1215/2009 θα πρέπει, συνεπώς, να τροποποιηθεί αναλόγως,
  ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
  Άρθρο 1
  Τροποποιήσεις του κανονισμού (ΕΚ) αριθ. 1215/2009
  Ο κανονισμός (ΕΚ) αριθ. 1215/2009 τροποποιείται ως εξής:
  1)
  Στο άρθρο 7α, οι παράγραφοι 2 και 3 αντικαθίστανται από το ακόλουθο κείμενο:
  «2. Η εξουσία για την έκδοση κατ' εξουσιοδότηση πράξεων που αναφέρεται στο άρθρο 7 ανατίθεται στην Επιτροπή για περίοδο πέντε ετών από τις 3 Δεκεμβρίου 2013. Η Επιτροπή καταρτίζει έκθεση σχετικά με την ανάθεση εξουσιών, το αργότερο εννέα μήνες πριν από τη λήξη της πενταετίας. Η ανάθεση εξουσιών παρατείνεται σιωπηρώς για περιόδους της αυτής διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις για την παράταση αυτή το αργότερο τρεις μήνες πριν από τη λήξη κάθε περιόδου.
  3. Η ανάθεση εξουσιών που αναφέρεται στο άρθρο 7 μπορεί να ανακληθεί, ανά πάσα στιγμή, από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την ανάθεση εξουσιών που προσδιορίζεται στην εν λόγω απόφαση. Παράγει αποτελέσματα από την επόμενη ημέρα της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία, η οποία προσδιορίζεται σε αυτήν. Δεν επηρεάζει το κύρος τυχόν κατ' εξουσιοδότηση πράξεων που ήδη ισχύουν.».
  2)
  Το παράρτημα I αντικαθίσταται από το κείμενο που παρατίθεται στο παράρτημα του παρόντος κανονισμού.
  Άρθρο 2
  Μεταβατικά μέτρα
  Εφαρμόζονται τα ακόλουθα μεταβατικά μέτρα από τις 3 Δεκεμβρίου 2013 μέχρι την 31η Δεκεμβρίου 2013:
  1)
  Οι νέες δασμολογικές ποσοστώσεις με τους αύξοντες αριθμούς 09.1530 και 09.1560 δέχονται αναλογικά το υπόλοιπο της δασμολογικής ποσόστωσης 09.1515, στις 3 Δεκεμβρίου 2013, ως ακολούθως:
  α)
  O αρχικός όγκος της δασμολογικής ποσόστωσης 09.1530 υπολογίζεται με τη χρήση του ακόλουθου τύπου:
  0,6 x το υπόλοιπο της δασμολογικής ποσόστωσης 09.1515 στις 3 Δεκεμβρίου 2013.
  β)
  O αρχικός όγκος της δασμολογικής ποσόστωσης 09.1560 υπολογίζεται με τη χρήση του ακόλουθου τύπου:
  0,4 x το υπόλοιπο της δασμολογικής ποσόστωσης 09.1515 στις 3 Δεκεμβρίου 2013.
  γ)
  Και οι δύο αρχικοί όγκοι στρογγυλοποιούνται στην ακέραια μονάδα (εκατόλιτρο).
  2)
  Οι αιτήσεις για εκκρεμούσες (μη παραχωρηθείσες) δασμολογικές ποσοστώσεις όσον αφορά τη δασμολογική ποσόστωση 09.1515 μεταφέρονται στις δασμολογικές ποσοστώσεις 09.1530 και 09.1560 αντίστοιχα, αναλόγως προς την καταγωγή του οίνου.
  Άρθρο 3
  Έναρξη ισχύος
  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
  Στρασβούργο, 20 Νοεμβρίου 2013.